b'\n_START_ARTICLE_\nMircea Paraschiv\n_START_SECTION_\nCarier\xc4\x83\n_START_PARAGRAPH_\nS-a apucat de rugby la \xc8\x98coala Generala nr. 64, unde a fost descoperit de Mariana Lucescu. La seniori a activat la Sportul Studen\xc8\x9besc sub \xc3\xaendrumarea lui Teodor R\xc4\x83dulescu. \xc3\x8en anul 1975 a fost convocat la CS Dinamo Bucure\xc8\x99ti pentru serviciul militar. A petrecut restul carierei sale de juc\xc4\x83tor la acest club, cu care a cucerit titlul na\xc8\x9bional \xc3\xaen 1982._NEWLINE_\xc8\x98i-a f\xc4\x83cut debutul la echipa na\xc8\x9bional\xc4\x83 a Rom\xc3\xa2niei \xc3\xaentr-un meci de Cupa FIRA cu Spania \xc3\xaen mai 1975. A fost component al echipei care a ob\xc8\x9binut cea mai categoric\xc4\x83 victorie din istoria na\xc8\x9bionalei de rugby, 100\xe2\x80\x930 cu Bulgaria \xc3\xaen 1976 la Burgas. \xc3\x8en acela\xc8\x99i an, la v\xc3\xa2rsta de 22 de ani, a devenit cel mai t\xc3\xa2n\xc4\x83r capitan a na\xc8\x9bionalei, pe care a condus-o la victorii istorice cu Fran\xc8\x9ba \xc3\xaen 1976 (15\xe2\x80\x9312) \xc8\x99i \xc3\xaen 1980 (15\xe2\x80\x930), cu \xc8\x9aara Galilor \xc3\xaen 1983 (24\xe2\x80\x936) \xc8\x99i cu Sco\xc8\x9bia \xc3\xaen 1984 (28\xe2\x80\x9322). A participat ca juc\xc4\x83tor-antrenor la prima edi\xc8\x9biei a Cupei Mondiale, \xc3\xaen 1987, unde a jucat \xc3\xaen toate cele trei meciuri, marc\xc3\xa2nd un eseu \xc3\xaen meci cu Zimbabwe. De-a lungul carierei, a str\xc3\xa2ns 62 de selec\xc8\x9bii pentru \xe2\x80\x9eStejarii\xe2\x80\x9d \xc8\x99i a marcat 24 de puncte, \xc3\xaenscriind \xc8\x99ase eseuri._NEWLINE_\xc3\x8en anul 1988, a devenit antrenor principal la CS Dinamo, \xc3\xaenlocuindu-l pe Ion \xc8\x9au\xc8\x9buianu. Cu acest club a c\xc3\xa2\xc8\x99tigat opt titluri na\xc8\x9bionale \xc8\x99i patru Cupe Rom\xc3\xa2niei. A fost \xc8\x99i antrenorul echipei na\xc8\x9bionale de tineret \xc8\x99i a echipei na\xc8\x9bionale de rugby \xc3\xaen VII. \xc3\x8en 1994 a fost numit antrenor al \xe2\x80\x9eStejarilor\xe2\x80\x9d, pe care le-a preg\xc4\x83tit la Cupa Mondial\xc4\x83 din 1995 (ca antrenor secund) si la cea din 1999 (ca antrenor principal). Sub \xc3\xaendrumarea sa Rom\xc3\xa2nia a suferit \xc3\xaen 2001 la Stadionul Twickenham cea mai dur\xc4\x83 \xc3\xaenfr\xc3\xa2ngere din istorie, 0\xe2\x80\x93134 \xc3\xaen fa\xc8\x9ba Angliei. Paraschiv a demisionat \xc3\xaen urma acestui e\xc8\x99ec. \xc3\x8en paralel, Dinamo a pierdut 3\xe2\x80\x93113 cu englezii de la Saracens F.C. \xc3\xaen sezonul 2002 al Scutului European. \xc3\x8en consecin\xc8\x9ba, conducerea lui Dinamo a scos clubul din competi\xc8\x9bii europene pentru doi ani. Paraschiv a fost amendat cu cinci milioane de lei. \xc3\x8en 2003 a devenit manager al sec\xc8\x9biile de rugby si de hochei pe ghea\xc8\x9b\xc4\x83 de la Dinamo. A fost antrenor principal la RCJ Farul Constan\xc8\x9ba \xc3\xaen sezonul 2010, apoi la CSO Pantelimon \xc3\xaen sezoanele 2011 \xc8\x99i 2012, promov\xc3\xa2nd echipa la SuperLiga. \xc3\x8en 2013 s-a \xc3\xaentors la Constan\xc8\x9ba, dar cel al doilea mandat s-a \xc3\xaencheiat repede \xc3\xaen urma unor rezultate slabe al echipei.'